|  |  |
| --- | --- |
|  |  |
| KunnskapsdepartementetPostboks 8119 Dep0032 Oslo |    |

Søknad om unntak fra reglement for økonomistyring i staten for bruk av kontantkort – Høgskolen i Innlandet (HINN)

Vi viser til Kunnskapsdepartementets (KD) søknad av 24. august 2023 om unntak fra bestemmelser

om økonomistyring i staten (bestemmelsene) punkt 3.7.1, slik at Høgskolen i Innlandet (HINN) kan benytte seg av rammeavtalen for kontantkort.

DFØ har vurdert søknaden og innvilger HINN unntak fra bestemmelsene punkt 3.7.1 frem til 31. desember 2028, under de forutsetninger som er omtalt nedenfor

**Begrunnelse for søknaden**

KD opplyser at HINN har behov for å benytte kontantkort i forbindelse med forskuddsbetaling av innbetalt depositum fra utenlandske studenter og ved utbetaling av stipend til utvekslingsstudenter som skal være i Norge for så kort tid at det ikke er aktuelt for studentene å få D-nummer.

**DFØs vurdering av søknaden**

I henhold til bestemmelsenes punkt 3.7.1 skal virksomhetens betalingsformidling i form av inn- og utbetalinger skje gjennom statens konsernkontoordning, slik at alle statlige likvider daglig samles i Norges Bank. Virksomheter som har utbetalinger til personer som av ulike årsaker ikke får opprettet bankkonto kan benytte kontantkort. Virksomheten må i slike tilfeller benytte rammeavtalen for kontantkort som DFØ har inngått med DNB Bank ASA 1. mars 2022. En forutsetning for at rammeavtalen skal kunne benyttes av statlige virksomheter er at det gis unntak fra bestemmelsene punkt 3.7.1.

DFØ vurderer det slik at HINN må få unntak fra bestemmelsene punkt 3.7.1 for å kunne benytte kontantkort i forbindelse med forskuddsbetaling av innbetalt depositum fra utenlandske studenter og ved utbetaling av stipend til utvekslingsstudenter som skal være i Norge for så kort tid at det ikke er aktuelt for studentene å få D-nummer.

**Konklusjon – unntakssøknaden innvilges**

DFØ har vurdert søknaden om unntak med hjemmel i reglement for økonomistyring i staten § 3

første ledd. DFØ er delegert myndighet til å fastsette unntak i instruks fra Finansdepartementet.

DFØ innvilger unntak fra bestemmelsene punkt 3.7.1, slik at HINN, i tråd med søknaden fra KD, kan etablere en kontantkortordning i forbindelse med forskuddsbetaling av innbetalt depositum fra utenlandske studenter og ved utbetaling av stipend til utvekslingsstudenter som skal være i Norge for så kort tid at det ikke er aktuelt for studentene å få D-nummer. Unntaket fra bestemmelsene gjelder så lenge det er behov for å benytte kontantkort, men ikke utover 31. desember 2028.

Vi har for øvrig merket oss at HINN vil følge rutiner i samsvar med DFØs veiledningsnotat for bruk av kontantkort/kronekort i staten.

Vennlig hilsen

Thuan Tande-Pham

avdelingsdirektør

Cecilie Bugge-Asperheim

fungerende seksjonssjef

*Brevet er elektronisk godkjent og sendes uten underskrift*

Kopi til: Riksrevisjonen